钦定古今图书集成/明伦汇编/官常典/第780卷 > 岑善方
## 钦定古今图书集成/明伦汇编/官常典/第780卷 > 岑善方

按《周书萧察传》：“善方字思义，南阳棘阳人，汉征南大
将军彭之后也。祖惠甫，给事中。父昶，散骑侍郎。善方
有器局，博综经史，善于辞令，以刑狱参军随察至襄
阳。察初请内附，以善方兼记室，充使诣阙。应对闲敏，
深为太祖所嘉。自此往来凡数十反。魏恭帝二年，授
骠骑大将军、开府仪同三司，封长宁县公。察之承制”
也，授中书舍人，迁襄阳郡守。及称帝，征为太府卿，领
中书舍人，转太府，领舍人如故。寻迁散骑常侍、起部
尚书。善方性清慎，有当世干能，故察委以机密。察之
七年卒，赠太常卿，谥曰敬。所著《文集》十卷。有七子，并
有操行。之元、之利、之象最知名。